Diari Oficial de la Generalitat Valenciana


Sumari del DOGV 7994, del 07-03-2017 (2017/1815)

ORDRE 2/2017, de 28 de febrer, de la Conselleria de Sanitat Universal i Salut Pública, per la qual s'aproven les bases reguladores de les subvencions destinades a finançar accions en matèria de recursos humans per a impulsar la investigació sanitària, biomèdica i de salut pública.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2017/02/28/2/dof/vci/html**

### Dades del document

Número de DOGV
:   7994

Data del DOGV
:   07-03-2017

Secció del DOGV
:   I. DISPOSICIONS GENERALS

Número del document
:   2017/1815

CVE
:   OJYO-M-8246-2371

Data del document
:   28-02-2017

Organisme emissor
:   Conselleria de Sanitat Universal i Salut Pública

Tipus de document
:   Ordre

Anàlisi jurídica

 Descriptors 

:   * Conselleria de Sanitat Universal i Salut Pública
    * legislació

ORDRE 2/2017, de 28 de febrer, de la Conselleria de Sanitat Universal i Salut Pública, per la qual s'aproven les bases reguladores de les subvencions destinades a finançar accions en matèria de recursos humans per a impulsar la investigació sanitària, biomèdica i de salut pública. [2017/1815]  
ÍNDEX  
  
Preàmbul  
Títol I. Disposicions generals  
Article 1. Objecte de l'ordre  
Article 2. Convocatòria i concessió de les subvencions  
Títol II. Subvencions i entitats beneficiàries  
Article 3. Objecte de la subvenció  
Article 4. Accions compreses dins de l'objecte de la subvenció  
Article 5. Entitats beneficiàries  
Títol III. Criteris objectius d'atorgament i quantia de les subvencions  
Article 6. Criteris per a l'avaluació de les propostes  
Article 7. Quantia de les subvencions  
Títol IV. Procediment  
Capítol I. Iniciació del procediment  
Article 8. Iniciació  
Article 9. Sol·licitud  
Capítol II. Ordenació i instrucció del procediment  
Article 10. Ordenació  
Article 11. Comissió de valoració  
Article 12. Procés de selecció i proposta de resolució  
Capítol III. Finalització del procediment  
Article 13. Resolució i concessió  
Títol V. Obligacions i incompatibilitats  
Article 14. Obligacions de les entitats beneficiàries  
Article 15. Incompatibilitats  
Títol VI. Justificació de les subvencions concedides i ordenació del pagament  
Article 16. Justificació de la subvenció i pla de control  
Article 17. Ordenació del pagament  
Article 18. Incompliments i reintegraments  
Títol VII. Responsabilitat i règim sancionador  
Article 19. Responsabilitat i règim sancionador  
Disposicions addicionals  
Primera. Despesa pública  
Segona. Delegació, facultat d'exercici, desplegament i interpretació.  
  
Disposició derogatòria  
Única. Derogació normativa  
Disposició final  
Única. Entrada en vigor  
  
  
PREÀMBUL  
  
La investigació en salut ?tant la investigació bàsica com la translacional, la investigació clínica i la investigació en epidemiologia, salut pública i serveis sanitaris- és una ferramenta fonamental per a millorar la salut i la qualitat de vida de la ciutadania. Addicionalment, la investigació i la innovació en salut contribueixen a impulsar les capacitats de generació de coneixements i la competitivitat del teixit empresarial, i juguen un paper essencial com a motor econòmic, social i de benestar per a tota la població.  
A la Comunitat Valenciana la investigació en salut és desenvolupada majoritàriament pels centres del Sistema Nacional de Salut dependents de la Generalitat i les fundacions d'investigació biomèdica del sector públic associades a aquests, que en alguns casos, i en col·laboració amb universitats públiques i organismes públics d'investigació, adopten la configuració d'instituts d'investigació sanitària prevista en el Reial decret 339/2004, de 27 de febrer, sobre acreditació d'instituts d'investigació sanitària.  
Aquestes fundacions, junt amb les fundacions d'investigació associades als consorcis sanitaris Generalitat-Diputació i la Fundació Centre d'Investigació Príncep Felip, de dret privat però l'òrgan de govern de la qual compta amb participació majoritària de representants de la Generalitat, componen la Xarxa de fundacions d'investigació vinculades al sistema sanitari públic valencià constituïda per mitjà del Conveni marc de col·laboració entre la Conselleria de Sanitat de la Generalitat i les fundacions d'investigació sanitària i biomèdica de la Comunitat Valenciana, publicat per Resolució de 13 d'octubre de 2014, de la directora general del Secretariat del Consell i Relacions amb les Corts (DOCV 7381, 15.10.2016).  
Les fundacions d'aquesta xarxa constitueixen la principal estructura del sistema d'investigació i innovació en salut de la Comunitat Valenciana, sistema que també inclou, entre altres, estructures d'investigació en salut d'universitats, instituts d'investigació i parcs tecnològics, alguns organismes públics d'investigació de l'Estat i empreses biotecnològiques.  
Les fundacions integrants de l'esmentada Xarxa realitzen activitats d'investigació, desenvolupament i innovació amb recursos propis i, en virtut de diversos convenis amb la Generalitat, gestionen tota l'activitat investigadora i d'innovació desenvolupada pels centres del Sistema Nacional de Salut en els seus respectius departaments de salut, així com la desenvolupada pels centres i serveis sanitaris i pels centres de salut pública d'àmbit extradepartamental dependents de la Conselleria. El personal investigador, tant el propi com el de les institucions sanitàries i de salut pública la investigació de les quals gestionen, és el principal recurs d'aquestes fundacions d'investigació, té importància el seu volum, formació, coneixements, habilitats i experiència i, en el cas del personal investigador sanitari que ha d'atendre tasques assistencials o de salut pública, la seua dedicació a activitats investigadores.  
  
L'actual Pla Estatal d'Investigació Científica i Tècnica i d'Innovació, instrument operatiu de l'Estratègia Espanyola de Ciència i Tecnologia i d'Innovació dóna suport a les accions de l'Estat en matèria de recursos humans per al foment de la investigació a través del Programa Estatal de Promoció del Talent i la seua Ocupabilitat i, també i de forma específica per al sector sanitari, a través de diversos subprogrames de l'Acció Estratègica en Salut. Les convocatòries competitives d'ambdós programes són d'especial rellevància per a les fundacions d'investigació en salut vinculades a la conselleria amb competències en matèria de sanitat i salut pública, ja que hi obtenen un important volum de fons per a la incorporació i manteniment dels recursos humans dedicats a investigació en els centres que gestionen. Addicionalment, aquests programes dibuixen les accions més eficaces, en matèria de recursos humans, per a incrementar la capacitat investigadora en salut, com la formació predoctoral, la formació en investigació del personal assistencial i del personal de gestió d'investigació i innovació, els contractes per a la incorporació de personal investigador i personal tècnic als instituts d'investigació sanitària i als centres del Sistema Nacional de Salut i els programes de mobilitat d'investigadors i gestors d'investigació, i d'intensificació de l'activitat investigadora del personal sanitari.  
  
La Conselleria de Sanitat Universal i Salut Pública, conscient del valor de la investigació realitzada pel personal assistencial i de salut pública i de la importància d'incrementar la participació d'aquest personal en distintes iniciatives i programes d'investigació, vol desenvolupar, entre altres instruments, l'execució de subvencions que contribuïsquen a reforçar les actuacions de foment de l'activitat investigadora en matèria de recursos humans en els instituts d'investigació sanitària acreditats, les institucions del Sistema Nacional de Salut i les fundacions d'investigació vinculades a aquestes, i altres centres d'investigació, bé complementant les actuacions finançades parcialment pel Pla estatal d'investigació científica i tècnica i d'innovació, bé desenvolupant actuacions independents del pla esmentat però de continguts semblants.  
  
Addicionalment, la Conselleria de Sanitat Universal i Salut Pública vol utilitzar aquestes subvencions per a orientar les estratègies de desenvolupament d'aquestes fundacions, modificant la tendència a la fragmentació dels grups d'investigació, de manera aquests aconseguisquen la grandària i la massa crítica suficient per a afrontar els desafiaments que té la investigació biomèdica, sanitària i de salut pública de la Comunitat Valenciana en el context de l'Espai Europeu d'Investigació i, també, alineant gradualment les polítiques de recursos humans d'investigació d'aquests centres amb els principis establits per la Carta Europea de l'Investigador i el Codi de Conducta per a la Contractació d'Investigadors adoptats per la Comissió Europea.  
Amb aquest objecte, la Conselleria estableix aquestes bases reguladores com a normativa bàsica per a, en matèria de recursos humans, impulsar la investigació sanitària, biomèdica i de salut pública.  
L'elaboració d'aquesta ordre s'ajusta al que preveu la Llei 38/2003, de 17 de novembre, general de subvencions, el Reial decret 887/2006, de 21 de juliol, pel qual s'aprova el Reglament de la llei esmentada i el títol X de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i compleix el que disposa l'article 165 de la Llei 1/2015,de 6 de febrer, de la Generalitat, d'hisenda pública, del sector públic instrumental i de subvencions, relatiu a les bases reguladores de la concessió de subvencions.  
  
Aquestes subvencions s'incardinen en el Pla Estratègic de Subvencions de la Conselleria de Sanitat Universal i Salut Pública per al període 2017-2019, aprovat per Resolució de 13 de gener de 2017, de la Conselleria de Sanitat Universal i Salut Pública.  
Les subvencions a concedir d'acord amb les bases reguladores d'aquesta ordre, pel seu caràcter, no estan subjectes a la política de competència de la Unió Europea en matèria d'ajudes públiques i, per tant, no necessiten notificació a la Comissió Europea, per no reunir els requisits de l'article 107.1 del Tractat de funcionament de la Unió Europea, ja que quant a la qualitat de les entitats beneficiàries i de l'objecte de les subvencions, aquestes accions subvencionables, per ser activitats de caràcter no econòmic, no afecten la competència, ni els intercanvis comercials entre els estats membres i tampoc afavoreixen determinades empreses o produccions.  
Així mateix, es fa constar que aquesta norma està inclosa com una de les iniciatives reglamentàries a tramitar per aquesta conselleria en el marc del Pla normatiu de l'Administració de la Generalitat, aprovat per l'Acord del Consell de 17 de febrer de 2017.  
En el procés d'elaboració d'aquesta ordre, i d'acord amb l'esmentat article 165 de la Llei 1/2015, de la Generalitat, s'han emés els preceptius informes de l'Advocacia de la Generalitat i la Intervenció Delegada de la Conselleria de Sanitat Universal i Salut Pública, s'han realitzat els tràmits d'audiència pertinents i s'ha complit l'article 43 de la Llei 5/1983, de 30 de desembre, de la Generalitat, del Consell.  
  
Per això, i en virtut de les facultats que em confereix l'article 28.e de la Llei 5/1883, de 30 de desembre, de la Generalitat, del Consell, i de conformitat amb l'article 4 del Decret 156/2015, de 18 de setembre, del Consell, pel qual s'aprova el Reglament orgànic i funcional de la Conselleria de Sanitat Universal i Salut Pública, i conforme amb el Consell Jurídic Consultiu de la Comunitat Valenciana,  
  
  
ORDENE  
  
TÍTOL I  
Disposicions generals  
  
Article 1. Objecte de l'ordre  
Constitueix l'objecte d'aquesta ordre aprovar les bases reguladores que regiran la concessió de subvencions de la conselleria amb competències en sanitat i salut pública, destinades a finançar accions en matèria de recursos humans dins de l'àmbit de la investigació sanitària, biomèdica i de salut pública, segons es defineixen en el Programa estatal de promoció del talent i la seua ocupabilitat, del Pla estatal d'investigació científica i tècnica i d'innovació, o documents equivalents que en el futur els substituïsquen.  
  
Article 2. Convocatòries i concessió de les subvencions  
1. Les bases reguladores que s'aproven en aquesta ordre i les seues possibles modificacions posteriors seran aplicables a les convocatòries successives que amb la mateixa finalitat es realitzen, conforme al que preveu l'article 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions de la generalitat.  
2. Aquestes convocatòries es realitzaran mitjançant una resolució de la persona titular de la conselleria amb competències en matèria de sanitat i salut pública, on s'indicarà el crèdit global màxim, l'aplicació pressupostària i el codi de línia que els servisca de suport, i es publicaran en la Base de Dades Nacionals de Subvencions, d'acord amb el procediment establit en l'article 20 de la Llei 38/2003, de 17 de novembre, general de subvencions, així com un extracte en el Diari Oficial de la Generalitat Valenciana.  
3. Podran realitzar-se convocatòries plurianuals la despesa de les quals siga imputable a exercicis posteriors a aquell en què recaiga la resolució de concessió respectant sempre els límits establits en la legislació d'Hisenda Pública Valenciana. En aquest cas, el finançament en els exercicis successius quedarà condicionat a l'existència de crèdit adequat i suficient en els seus pressupostos respectius.  
4. La concessió d'aquestes subvencions es realitzarà en règim de concurrència competitiva, d'acord amb les bases que s'aproven en aquesta ordre. L'avaluació dels projectes es realitzaran sota els principis d'autonomia i neutralitat, i l'assignació de recursos s'efectuarà d'acord amb els principis de transparència i eficiència, segons s'articula en la Llei 14/2011, d'1 de juny, de la Ciència, la tecnologia i la innovació.  
  
  
TÍTOL II  
Subvencions i entitats beneficiàries  
  
Article 3. Objecte de la subvenció  
L'objecte de la subvenció és finançar accions en matèria de recursos humans d'entitats amb activitat investigadora en l'àmbit de la salut i radicades a la Comunitat Valenciana, per a impulsar la investigació i formació en l'àmbit de la investigació sanitària, biomèdica i de salut pública, segons es defineixen en el Programa estatal de promoció del talent i la seua ocupabilitat, del Pla Estatal d'Investigació Científica i Tècnica i d'Innovació o document equivalent que en el futur el puga substituir.  
  
Article 4. Accions compreses dins de l'objecte de la subvenció  
L'objecte de la subvenció comprén la tipologia d'accions següent:  
1. Accions dirigides a complementar, en el percentatge no subvencionat per l'entitat finançadora corresponent, els costos salarials del personal investigador contractat dins de les convocatòries competitives d'àmbit nacional integrades en el Pla estatal d'investigació científica i tècnica i d'innovació 2013-2016, o norma equivalent que en el futur el puga substituir.  
2. Accions de mobilitat i intensificació de l'activitat investigadora.  
  
a) Accions de mobilitat del personal investigador, per mitjà de les quals el personal amb activitat investigadora en l'àmbit de la salut o salut pública i pertanyent o gestionat per alguna de les entitats beneficiàries de les subvencions regulades per aquesta ordre, podrà realitzar estades, amb un informe previ favorable de l'organisme d'origen, per a dedicar-se a labors d'investigació científica i tècnica, desenvolupament tecnològic, transferència o difusió del coneixement en centres d'investigació sanitària o biomèdica d'excel·lència, nacionals o internacionals.  
b) Accions d'intensificació de l'activitat investigadora, per mitjà de les quals el personal sanitari o de salut pública de les institucions dependents de la conselleria competent en matèria de sanitat i salut pública que siguen beneficiàries de les subvencions regulades per aquesta ordre, podrà dedicar entre un 50 % i un 100 % de la seua jornada laboral contractada, amb un informe previ favorable de l'organisme d'origen, a labors d'investigació científica i tècnica, desenvolupament tecnològic, transferència o difusió del coneixement en les instal·lacions, centres o grups d'investigació de qualsevol de les fundacions d'investigació vinculades a la conselleria esmentada, i sempre amb subjecció a l'aplicació del règim de situacions administratives o anàlogues en relacions laborals previstes per al personal funcionari, estatutari o laboral segons pertoque.  
3. Accions dirigides a complementar la contractació de personal investigador en les modalitats de contracte predoctoral o contracte d'accés al Sistema Espanyol de Ciència, Tecnologia i Innovació, regulades en els articles 21 i 22 de la Llei 14/2011, d'1 de juny, de la Ciència, la Tecnologia i la Innovació, que podran finançar parcialment o totalment els costos de contractació, incloent-hi les assegurances socials.  
4. Altres actuacions en matèria de personal dirigides a impulsar la investigació, la innovació i la formació en investigació entre el personal investigador dependent de les fundacions vinculades a la conselleria amb competències en sanitat i salut pública, o d'institucions l'activitat investigadora de les quals és gestionada per aquestes fundacions, incloent-hi accions de formació predoctoral, de formació en investigació de personal assistencial i personal gestor d'investigació i innovació, contractes per a la incorporació de personal tècnic als instituts d'investigació sanitària i als centres del Sistema Nacional de Salut i accions de mobilitat del personal de gestió d'investigació.  
Sense perjudici de la duració global de l'actuació concreta, les parts de l'activitat que se subvencionen es desenvoluparan dins de l'anualitat corresponent a la resolució de la convocatòria establida en l'article 2 d'aquesta ordre. En el cas de convocatòries plurianuals, a partir de la segona anualitat es podran subvencionar, a més, activitats realitzades l'anualitat anterior i abonades per l'entitat beneficiària després de la data límit de justificació corresponent.  
  
Article 5. Entitats beneficiàries  
1. Podran sol·licitar les subvencions objecte de regulació d'aquesta ordre:  
a) les fundacions del sector públic de la Comunitat Valenciana que gestionen l'activitat investigadora dels departaments de salut i els centres i serveis extradepartamentals adscrits a la Conselleria de Sanitat Universal i Salut Pública de la Generalitat;  
b) les fundacions d'investigació associades als consorcis sanitaris Generalitat-Diputació que gestionen l'activitat investigadora de departaments de salut o centres assistencials;  
c) les fundacions d'investigació en salut que en el seu Patronat o òrgan de govern compten amb participació majoritària de membres proposats per la Generalitat.  
2. Totes les entitats sol·licitants han de complir els requisits per a ser considerades organisme d'investigació, tal com està definit en l'apartat 1.3.ee. del Marc sobre Ajudes Estatals d'Investigació i Desenvolupat i Innovació aprovat per la Comissió Europea en la seua comunicació publicada en el Diario Oficial de la Unión Europea, sèrie C, de 27 de juny de 2014 (2014/C 198/01).  
3. No podran obtindre la condició d'entitat beneficiària de les subvencions regulades en aquesta ordre les entitats en què concórrega alguna de les circumstàncies establides en l'article 13.2 de la Llei 38/2003, de 17 de novembre, general de subvencions i en els articles 18 i concordants del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol.  
4. Les declaracions responsables del compliment d'aquests requisits per part de les entitats sol·licitants estaran incorporades en el formulari normalitzat de sol·licitud de les subvencions, tal com es detalla en l'article 9 d'aquesta Ordre.  
  
  
TÍTOL III  
Criteris objectius d'atorgament i quantia de les subvencions  
  
Article 6. Criteris per a l'avaluació de les propostes  
Per a l'avaluació es tindran en compte els criteris següents:  
1. Despesa en contractació de personal investigador (màxim 30 punts). Import anual total compromés per part de l'entitat per al cofinançament dels contractes vigent l'any de la convocatòria, d'investigadors o tècnics de laboratori associats a convocatòries competitives d'àmbit nacional integrades en el Pla Estatal d'Investigació Científica i Tècnica i d'Innovació 2013 € 2016, o document equivalent que en el futur el puga substituir. La puntuació s'assignarà de forma proporcional a l'import compromés i al valor màxim li corresponen 30 punts. Aquelles entitats que no tinguen cap finançament compromés no puntuaran en aquest apartat.  
  
2. Projectes d'investigació (màxim 20 punts). Es comptabilitzen el nombre de projectes d'investigació obtinguts en convocatòries competitives nacionals i internacionals en els últims 3 anys. S'assignaran 3 punts per cada projecte internacional i 2 punts per cada projecte nacional. S'adjudicaran fins a 4 punts addicionals quan les persones que tinguen la condició d'investigador principal en els projectes obtinguts, siguen dones en la proporció següent: entre el 20 i el 40 %: 1 punt, entre el 41 i el 60 %: 2 punts; entre el 61 i el 80 %: 3 punts; entre el 81 i el 100 %: 4 punts.  
3. Política en l'àrea de recursos humans (màxim 20 punts). Es valoraran les mesures adoptades en els 3 anys anteriors a la convocatòria per a reforçar els grups d'investigació i adaptar les polítiques de recursos humans als principis adoptats per la Comissió Europea. Es posarà especial atenció en l'adopció de mesures per a propiciar la presència equilibrada d'ambdós sexes, fent especial insistència en els llocs de supervisió i direcció. Per a això es propiciarà una política d'igualtat d'oportunitats i de tracte entre dones i homes en la contractació i en la constitució dels comités de selecció i avaluació. Es puntuarà segons els barems següents:  
a) Implementació dels principis establits per la Carta Europea de l'Investigador i el Codi de Conducta per a la Contractació d'Investigadors. Es valorarà el disseny i l'aprovació per part de l'òrgan directiu de l'entitat, d'un pla per a la implementació esmentada, així com el seu desplegament i aplicació, una vegada aprovat: màxim 4 punts.  
b) Implementació d'un Pla d'Igualtat de Gènere, que haja sigut aprovat pels seus òrgans de govern: màxim 4 punts  
c) Establiment d'un sistema d'acreditació de grups d'investigació adequat: màxim 4 punts.  
d) Realització de convocatòries intramurals per a finançament de grups emergents: màxim 4 punts.  
e) Realització de convocatòries intramurals per a finançament de personal investigador: màxim 4 punts.  
4. Aliances entre grups d'investigació (màxim 30 punts). Es tindran en compte les mesures adoptades per a incrementar la massa crítica dels grups d'investigació per mitjà d'aliances per a l'exercici d'activitats investigadores, amb altres grups pertanyents a entitats que desenvolupen la seua activitat investigadora en matèria de salut, a la Comunitat Valenciana. Als efectes d'aquest apartat es consideraran aliances tant la generació d'unitats mixtes d'investigació, l'activitat conjunta de les qual es mantinga vigent en el moment de la convocatòria, com l'obtenció de projectes d'investigació de concurrència competitiva, amb participació de grups d'investigació de diferents entitats. S'adjudicaran 3 punts per cada aliança.  
  
Article 7. Quantia de les subvencions  
1. La quantia de les subvencions individuals es determinarà seguint els criteris de valoració establits en l'article 6 d'aquesta ordre, amb un màxim global de finançament de totes les subvencions segons la disponibilitat pressupostària establida en la convocatòria corresponent.  
  
2. Per al càlcul de la quantia individualitzada obtinguda per cada entitat, es procedirà a ordenar les sol·licituds presentades segons la puntuació total obtinguda per cada una d'elles basant-se en els criteris d'avaluació, i es distribuirà el finançament total disponible entre elles aplicant la fórmula següent: F1 = (FT/PT)\*P1, sent:  
F1: finançament per a l'entitat 1.  
FT: finançament total disponible.  
PT: suma de les puntuacions obtingudes per totes les entitats beneficiàries.  
P1: puntuació obtinguda per l'entitat 1  
3. En aplicar aquesta fórmula i per a aquells projectes als quals els corresponga més pressupost del sol·licitat per l'entitat, es procedirà a ajustar allò que s'ha assignat a la sol·licitud realitzada o al màxim aconseguit, i es repartirà el pressupost romanent en la convocatòria entre la resta de projectes aplicant el mateix mètode de ponderació expressat prèviament, una vegada exclosos d'aquesta ponderació els projectes causants del romanent.  
  
  
TÍTOL IV  
Procediment  
  
CAPÍTOL I  
Iniciació del procediment  
  
Article 8. Iniciació  
L'inici i tramitació del procediment de concessió de la subvenció s'ajustarà al que estableixen aquestes bases, la resolució de convocatòria, la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, la Llei 38/2003,de 17 de novembre, general de subvencions, el Reial decret 887/2006, de 21 de juliol, pel qual s'aprova el Reglament de la Llei general de subvencions i, amb caràcter general, la Llei 39/2015, d'1 d'octubre, del procediment administratiu comú de les administracions públiques.  
  
  
Article 9. Sol·licitud  
1. La sol·licitud de subvenció, firmada per la persona representant legal de l'entitat, es dirigirà a la direcció general amb competència en matèria d'investigació i innovació en salut, ajustant-se al model normalitzat que elabore la conselleria amb competències en matèria de sanitat per a la convocatòria, i que estarà disponible en la guia PROP de la Generalitat, www.prop.gva.es. El termini i lloc de presentació de les sol·licituds, així com la documentació general i específica que ha d'acompanyar-les, es determinarà en la resolució de convocatòria.  
2. El formulari de sol·licitud incorporarà, com a mínim, les declaracions responsables següents de la persona representant legal de l'entitat sol·licitant:  
a) Declaració responsable en què manifesta sota la seua responsabilitat que totes les dades arreplegades en la sol·licitud són verídiques i que es troba en possessió de la documentació que així ho acredita, i queda a disposició de la Generalitat per a la comprovació, el control i la inspecció que s'estimen oportuns. Segons el que disposa l'article 69.4 de la Llei 39/2015, d'1 d'octubre, la inexactitud, falsedat o omissió, de caràcter essencial, de qualsevol dada o informació que s'incorpore a la declaració responsable, així com la no presentació de la documentació que siga, si és el cas, requerida per a acreditar el compliment del que s'ha declarat, determinarà la impossibilitat de continuar amb la convocatòria.  
b) Declaració responsable que acredita que l'entitat sol·licitant no està sotmesa a cap de les prohibicions previstes en l'article 13 de la Llei 38/2003, general de subvencions, per a ser beneficiària de les subvencions que en aquesta ordre es regulen, i que està al corrent en el pagament de reintegrament per subvencions.  
c) Declaració responsable que es compromet a realitzar les operacions necessàries per a distingir els costos i el finançament de les activitats no econòmiques de les econòmiques, segons estableix el Marc sobre Ajudes Estatals d'Investigació, i Desenvolupament i Innovació (2014/C 198/01).  
d) Declaració responsable que l'entitat sol·licitant compleix els requisits per a ser considerada organisme d'investigació, segons el que disposa el Marc sobre Ajudes Estatals d'Investigació, i Desenrotllament i Innovació (2014/C 198/01).  
e) Autorització perquè l'Administració obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, del Reglament de la Llei 38/2003, de 17 de novembre, general de subvencions aprovat pel Reial decret 887/2006, de 21 de juliol. En el cas que no s'atorgue aquesta autorització, l'entitat sol·licitant haurà d'acompanyar a la seua sol·licitud la documentació esmentada.  
3. Una vegada rebudes les sol·licituds i incoats els expedients, la direcció general amb competència en matèria d'investigació i innovació en salut, com a òrgan instructor, procedirà a verificar que la sol·licitud reuneix els requisits exigits i du adjunta la documentació que siga exigible. Si no és així, es notificarà a l'entitat interessada la causa que impedeix la continuació del procediment i se la requerirà perquè, en el termini de 10 dies, esmene la falta o aporte la documentació exigible per a donar-la com admesa. Si no ho fa així, es considerarà que ha desistit de la seua sol·licitud, de conformitat amb el que disposa l'article 68 de la Llei 39/2015, d'1 d'octubre.  
4. Serà causa d'exclusió no esmenable l'entrega fora de termini de la sol·licitud.  
5. La resolució definitiva amb el llistat de les sol·licituds admeses i excloses es publicarà, així mateix, en el portal web del PROP de la Generalitat, www.prop.gva.es.  
  
CAPÍTOL II  
Ordenació i instrucció del procediment  
  
Article 10. Ordenació  
1. L'òrgan encarregat de l'ordenació i instrucció del procediment serà la direcció general amb competències en matèria d'investigació i innovació en salut, que d'ofici acordarà totes les actuacions necessàries per a la determinació, coneixement i comprovació de les dades en virtut de les quals ha de dictar-se resolució.  
2. L'òrgan instructor emetrà un informe en què conste que les entitats beneficiàries compleixen els requisits necessaris per a accedir a la subvenció a la vista de la documentació que hi ha en l'expedient.  
3. En qualsevol moment al llarg del procediment l'òrgan instructor podrà sol·licitar als òrgans, administracions i entitats competents, aquelles dades que siguen necessàries per a la instrucció correcta del procediment, que permeten la comprovació dels fets sobre els quals ha de pronunciar-se la resolució. Les transmissions telemàtiques de dades tindran la naturalesa jurídica de certificats quan siguen firmats electrònicament per la persona titular de l'òrgan responsable de les dades transmeses i conste expressament aquesta naturalesa.  
  
Article 11. Comissió de valoració  
1. Es constituirà una comissió de valoració per a l'examen i valoració de les sol·licituds presentades. Aquesta comissió, en tant que òrgan col·legiat, s'ajustarà en el seu funcionament al règim establit per a aquests en la secció 3a del capítol II del títol preliminar de la Llei 40/2015, d'1 d'octubre, de règim jurídic del sector públic, i la seua composició haurà de respectar la paritat de sexe, segons preveu l'article 53 de la Llei orgànica 1/2007, de 22 de març, d'igualtat efectiva entre homes i dones.  
2. La comissió de valoració estarà composta per la persona titular de la subdirecció general amb competències en matèria d'investigació i innovació en salut, o persona en qui delegue, que la presidirà, la persona titular de la direcció del Servei d'Investigació Sanitària que assumirà la secretaria de la comissió, o persona en qui delegue i tres persones funcionàries públiques designades per la persona titular de la direcció general amb competències en matèria d'investigació i innovació.  
  
3. La comissió prendrà els seus acords per majoria simple, s'alçarà acta de les sessions que realitze i dels acords que adopte.  
  
Article 12. Procés de selecció i proposta de resolució  
1. La comissió de valoració, atenent els criteris que es detallen en l'article 6 d'aquesta ordre, i d'acord amb la disponibilitat pressupostària, procedirà a la valoració dels programes presentats.  
  
2. La comissió podrà proposar el finançament total o parcial de les activitats proposades per les entitats potencialment beneficiàries.  
3. La comissió tindrà facultats per a sol·licitar, si així ho considera, la informació que estime necessària a les persones representants legals de les entitats.  
4. La comissió de valoració alçarà acta i formularà proposta de resolució provisional, resultat de l'avaluació de les sol·licituds. Aquesta proposta es notificarà a les entitats interessades i se'ls donarà tràmit d'audiència pel termini de 10 dies naturals per a presentar les al·legacions que estimen pertinents. Una vegada examinades les al·legacions, la comissió de valoració formularà la proposta de resolució definitiva. En cas de no presentar-se al·legacions, la proposta provisional tindrà caràcter de definitiva. La proposta de concessió definitiva es notificarà a les entitats interessades que hagen sigut propostes com a beneficiàries, i se'ls remetrà el document d'acceptació corresponent, que haurà de ser tornat degudament omplit en el termini de 5 dies hàbils. L'acceptació de la subvenció per part de les entitats beneficiàries podrà realitzar-se a través del correu electrònic per mitjà d'enviament de la documentació degudament firmada i escanejada.  
5. La proposta de resolució no crea cap dret a favor de l'entitat beneficiària proposada mentre no s'haja dictat la resolució de concessió de la subvenció.  
  
  
CAPÍTOL III  
Finalització del procediment  
  
Article 13. Resolució i concessió  
1. Es delega en la persona titular de la direcció general amb competències en investigació i innovació, per a dictar la resolució de concessió de les subvencions. Aquestes resolucions, en ser dictades per delegació, hauran d'indicar aquest fet.  
2. La resolució tindrà els efectes i contingut previstos en l'article 25 de la Llei 38/2003, de 17 de novembre, general de subvencions, i es publicaran en la Base de Dades Nacionals de Subvencions, d'acord amb el procediment establit en l'article 20 de la Llei 38/2003, de 17 de novembre, general de subvencions, així com un extracte en el Diari Oficial de la Generalitat Valenciana. La publicació produirà els efectes de notificació a les persones interessades, d'acord amb el que disposa l'article 45 de la Llei 39/2015, d'1 d'octubre.  
  
3. El termini màxim per a tramitar, resoldre i notificar les resolucions de concessió serà de sis mesos comptats des de la data de publicació de la convocatòria en el Diari Oficial de la Generalitat Valenciana. En els casos en què haja de requerir-se l'esmena de deficiències i aportació de documents, el termini determinat en l'apartat anterior s'entendrà suspés durant el temps transcorregut entre la notificació del requeriment i el seu compliment efectiu per les entitats sol·licitants o, a falta d'això, pel transcurs del termini concedit.  
4. Una vegada transcorregut el termini sense que haja recaigut una resolució, s'entendrà desestimada la sol·licitud de concessió de la subvenció, en els termes que preveu l'article 25 de la Llei 39/2015, d'1 d'octubre.  
  
  
TÍTOL V  
Obligacions i incompatibilitats  
  
Article 14. Obligacions de les entitats beneficiàries  
1. Les entitats beneficiàries estan subjectes a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 14 de la Llei 38/2003, de 17 de novembre, general de subvencions.  
2. Les entitats beneficiàries estan obligades a realitzar les activitats subvencionades en els termes de la resolució de concessió, i a justificar la seua realització en els terminis establits. En particular estan obligades a:  
a) Donar la publicitat adequada a l'obtenció de la subvenció, indicant l'entitat pública concedent, l'import rebut i el programa, activitat, inversió o actuació subvencionada, segons s'estableix en l'article 3.2 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
  
b) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció.  
c) Justificar el compliment dels requisits i condicions, així com la realització del projecte o activitat i el compliment de la finalitat que determinen la concessió o gaudi de la subvenció.  
d) Sotmetre's a les actuacions de comprovació, que ha d'efectuar l'òrgan concedent, així com qualssevol altres de comprovació i control financer que corresponen a la Intervenció General en relació amb les subvencions concedides, i aportar la informació que li siga requerida en l'exercici d'aquestes actuacions.  
e) Comunicar a l'òrgan concedent l'obtenció d'altres subvencions, ajudes, ingressos o recursos que financen totalment o parcialment l'activitat o projecte subvencionat. Aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
f) Realitzar les operacions necessàries per a distingir els costos i el finançament de les activitats no econòmiques, que es finançaran a través d'aquestes subvencions, d'aquelles que sí que tenen un caràcter econòmic.  
g) Reinvertir tots els beneficis obtinguts en la realització d'activitats d'investigació fonamental, industrial i/o desenvolupament experimental, així com en la divulgació dels seus resultats o en activitats d'ensenyament.  
h) Difondre els resultats obtinguts en el desenvolupament de les actuacions subvencionades, per mitjà de l'ensenyament, la publicació o la transferència de tecnologia.  
i) En l'organització i/o difusió d'esdeveniments que tinguen lloc com a resultat d'una subvenció de la conselleria en matèria de sanitat i salut pública, s'haurà de consignar l'origen del seu finançament.  
j) Les altres previstes en l'article 14 de la Llei 38/2003, de 17 de novembre, general de subvencions.  
  
Article 15. Incompatibilitats  
La subvenció no serà incompatible amb altres ajudes o subvencions per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals. No obstant això, l'import de les subvencions regulades en les convocatòries corresponents, en cap cas podrà ser de tal quantia que, aïlladament, o en concurrència amb subvencions d'altres administracions públiques o d'altres ens públics o privats, supere el cost de l'activitat a desenvolupar per l'entitat beneficiària.  
  
  
TÍTOL VI  
Justificació de les subvencions   
concedides i ordenació del pagament  
  
Article 16. Justificació de la subvenció i pla de control  
1. La justificació de la subvenció s'efectuarà abans 1 de desembre de l'anualitat corresponent. En el cas de convocatòries plurianuals es justificaran les despeses i els seus pagaments corresponents, abans del tancament pressupostari de cada una de les anualitats subvencionades per l'import total de la quantitat assignada a cada anualitat.  
2. La justificació s'acompanyarà d'un compte justificatiu amb detall i motivació suficient de les activitats realitzades i el seu cost amb el desglossament de cada una de les despeses en què s'ha incorregut. Requerirà la presentació de la documentació següent:  
a) Certificació de justificació de despeses degudament segellada i firmada per la persona representant legal de l'entitat beneficiària, en la qual es farà constar la quantitat a què ascendeixen les despeses que es justifiquen i que aquestes es van realitzar en el desenvolupament del paquet d'actuacions per al que van ser concedits.  
b) Memòria d'activitats que justifique el desenvolupament adequat de les actuacions objecte de la subvenció, en la qual es presentarà tota la informació detallada de l'ús destinat a la subvenció concedida, incloent-hi les activitats realitzades i les despeses corresponents a cada una d'elles segons la tipologia de la despesa.  
c) Relació dels comprovants de despeses que es presenten, en la qual s'inclourà número d'ordre de comprovant de despesa, persona o empresa proveïdora del subministrament, data del comprovant de la despesa, número de factura, concepte i import de la despesa.  
d) Comprovants de despesa vàlids, ordenats segons el número d'ordre de la relació de comprovants anterior. Es consideren comprovants de despesa vàlidament emesos les factures, nòmines de personal, fulls d'ingrés de cotitzacions a la Seguretat Social i la resta de documents que tinguen validesa jurídica mercantil. En tot cas, les factures hauran de comptar amb totes les dades formals que exigeix per a la seua expedició la normativa vigent i, en particular, el Reial decret 1619/2012, de 30 de novembre, pel qual s'aprova el reglament pel qual es regulen les obligacions de facturació.  
e) Documentació que acredite haver realitzat el pagament de totes les despeses justificades, abans de la finalització del període de justificació. Per a acreditar el pagament de les factures s'aportaran els deutes de la transferència financera realitzada o extractes o certificacions de moviments de comptes.  
3. El pla de control per al seguiment de les accions objecte de les subvencions concedides es realitzarà per mitjà de control administratiu sobre el detall de les activitats realitzades i resultats obtinguts i la totalitat dels justificants de pagament presentats amb el compte justificatiu per l'entitat justificant, que haurà de correspondre, com a mínim, al total a pagar per la Generalitat.  
4. Una vegada realitzat el control administratiu, l'òrgan instructor, emetrà un informe que versarà sobre la realització efectiva i correcta de l'activitat subvencionada i el compliment de la finalitat per a la qual es va concedir la subvenció.  
  
Article 17. Ordenació del pagament  
1. El pagament de la subvenció es realitzarà amb la justificació prèvia de les subvencions concedides per part de l'entitat beneficiària, de conformitat amb el que estableix l'article 171 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. Sense perjudici d'això, podran realitzar-se abonaments a compte, sempre de conformitat amb el que estableix l'article 171 de l'esmentada Llei 1/2015.  
2. Una vegada comprovada la documentació justificativa de les despeses realitzades, segons s'especifica en l'article 18 d'aquesta ordre, el titular de la direcció general amb competències en investigació i innovació en salut emetrà un certificat de conformitat amb la comprovació i aprovació de la documentació justificativa i que la suma lliurada s'ajusta al compliment dels fins que justifiquen la concessió de la subvenció.  
  
Article 18. Incompliments i reintegraments  
1. Tota alteració de les condicions tingudes en compte per a la concessió o, si és el cas, l'obtenció després de la presentació de la sol·licitud d'altres subvencions públiques o privades que, en el seu conjunt, superen el cost de l'activitat, podran donar lloc a la modificació de la resolució de concessió o minoració de la subvenció concedida.  
2. L'incompliment total o parcial de les obligacions i els requisits establits en aquesta ordre i la resta de normes aplicables comportarà, amb audiència prèvia a la persona o entitat interessada, deixar sense efecte la subvenció concedida o minorar-la, en cas d'incompliment parcial de l'actuació o justificació per quanties inferiors.  
3. Procedirà el reingrés de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament en els casos establits com a causa de reintegrament en l'article 37 de la Llei 38/2003, de 17 de novembre, general de subvencions. En particular, seran causes d'incompliment les següents:  
a) Incompliment de l'obligació de justificació en els termes establits o la justificació insuficient.  
b) Incompliment de la finalitat per a la qual va ser concedida la beca o subvenció.  
c) Quan resulte acreditada, a través del seguiment que de les accions subvencionades efectue l'òrgan gestor corresponent, la inadequació de la despesa efectivament realitzada a la proposada i adjudicada.  
4. Quan en l'exercici de les funcions d'inspecció o control, es deduïsquen indicis de la incorrecta obtenció, gaudi o destinació de la subvenció percebuda, els agents encarregats d'aquestes funcions podran acordar la retenció de les factures, documents equivalents o substitutius i de qualsevol altre document relatiu a les operacions en què es manifesten els indicis esmentats.  
  
  
TÍTOL VII  
Responsabilitat i règim sancionador  
  
Article 19. Responsabilitat i règim sancionador  
Les entitats beneficiàries de les subvencions quedaran sotmeses a les responsabilitats i règim sancionador regulat en el capítol IV, títol X, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per la comissió de les infraccions administratives previstes en la normativa estatal bàsica. Així mateix quedaran sotmeses al que estableix la legislació de procediment administratiu comú i de procediment sancionador.  
  
  
DISPOSICIONS ADDICIONALS  
  
Primera. Despesa pública  
L'aprovació d'aquestes bases no comporta, en si mateixa, obligacions econòmiques en els pressupostos de la Generalitat, sense perjudici de les possibles convocatòries que puguen resoldre's d'acord amb la consignació pressupostària que s'establisca en l'exercici corresponent.  
  
  
Segona. Delegació, facultat d'exercici, desplegament i interpretació  
Així mateix, s'autoritza la persona titular de la direcció general amb competències en investigació i innovació, a dictar les instruccions que siguen necessàries per a l'aplicació d'aquesta ordre i de les convocatòries corresponents, i queda facultada per a interpretar el contingut d'aquesta ordre als efectes del procés d'adjudicació de la subvenció que es convoque i resoldre, vist l'expedient contradictori i amb plena subjecció al que disposa la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, la Llei 38/2003, de 17 de novembre, general de subvencions i el Reglament que la desplega, aprovat per Reial decret 887/2006, de 21 de juliol, els dubtes i conflictes que puguen plantejar les entitats beneficiàries de les subvencions en l'exercici de les seues funcions.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les normes que del mateix rang o d'un rang inferior s'oposen al que preveu aquesta ordre.  
  
  
DISPOSICIÓ FINAL  
  
Única. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 28 de febrer de 2017  
  
La consellera de Sanitat Universal i Salut Pública,  
CARMEN MONTÓN GIMÉNEZ


Còpia Permalink ELI